Diari Oficial de la Generalitat Valenciana


Sumari del DOGV 8299, del 21-05-2018 (2018/4422)

RESOLUCIÓ de 3 de maig de 2018, del conseller d'Educació, Investigació, Cultura i Esport, per la qual s'aprova la Carta de Serveis a la Mar. Escoles de la Mar de la Generalitat.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   8299

Data del DOGV
:   21-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4422


Data del document
:   03-05-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * norma de qualitat

RESOLUCIÓ de 3 de maig de 2018, del conseller d'Educació, Investigació, Cultura i Esport, per la qual s'aprova la Carta de Serveis a la Mar. Escoles de la Mar de la Generalitat. [2018/4422]  
El Decret 41/2016, de 15 d'abril, del Consell, pel qual s'estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental, té per objecte regular els instruments generals del sistema per a la millora de la qualitat de l'Administració de la Generalitat i el seu sector públic instrumental, amb la finalitat de garantir a la ciutadania la prestació d'uns serveis públics de qualitat, així com l'establiment de directrius per a l'avaluació del compliment i dels resultats dels seus plans i programes i la seua corresponent publicitat.  
  
En el capítol III de l'esmentat decret, es defineix el sistema de gestió de les cartes de serveis com un instrument de millora contínua dels serveis, per mitjà del qual les organitzacions públiques informen sobre els compromisos de qualitat dels serveis que gestionen i presten, en resposta a les necessitats i expectatives de la ciutadania, i a la demanda de transparència en l'activitat pública.  
Per la seua condició d'instrument de millora, les cartes de serveis es configuren com un autèntic sistema de gestió i, en aquest sentit, tota la informació bàsica de les cartes de serveis serà gestionada de manera uniforme i centralitzada per l'òrgan directiu responsable en matèria de gestió i millora de la qualitat dels serveis públics i tindrà el suport d'una aplicació informàtica corporativa, en la qual s'aniran introduint totes les dades corresponents a l'evolució dels objectius i indicadors associats als compromisos de qualitat, de manera que s'hi efectuarà tant el seu control i seguiment com la gestió completa dels aspectes essencials de les cartes.  
La Carta de Serveis a la Mar. Escoles de la Mar de la Generalitat ha sigut revisada, reelaborada i promoguda per la Direcció General d'Esport, seguint les previsions del Decret 41/2016, de 15 d'abril, del Consell, esmentat anteriorment.  
D'acord amb l'article 17.2 del Decret 41/2016, del Consell, l'òrgan directiu competent en matèria de gestió i millora de la qualitat dels serveis públics ha informat favorablement sobre la carta quant a la coherència metodològica dels processos d'elaboració i dels compromisos adquirits, així com en relació amb l'homogeneïtat de la carta.  
  
Per tot això, fent ús de la facultat que em confereix l'article 17 de l'esmentat Decret 41/2016, de 15 d'abril, del Consell, pel que fa a l'autoritat competent per a aprovar-la, resolc:  
  
  
Primer  
Aprovar la Carta de Serveis a la Mar. Escoles de la Mar de la Generalitat que s'incorpora com a annex d'aquesta resolució.  
  
Segon  
Deixar sense efecte l'anterior Carta de Serveis a la Mar. Escoles de la Mar de la Generalitat, aprovada per la Resolució de 19 de febrer de 2013, de la Conselleria d'Educació, Cultura i Esport.  
  
Tercer  
Aquesta carta de serveis estarà a disposició de la ciutadania a través de la pàgina institucional de la Generalitat Valenciana http//www.gva.es/carta, sense perjudici d'altres accions de comunicació que es puguen realitzar.  
  
Quart  
La present resolució es publicarà en el Diari Oficial de la Generalitat Valenciana (DOGV).  
  
València, 3 de maig de 2018.- El conseller d'Educació, Investigació, Cultura i Esport: Vicent Marzà Ibáñez.  
ANNEX  
Carta de Serveis a la Mar. Escoles de la Mar de la Generalitat  
  
Missatge general  
L'Administració pública valenciana s'ha d'adaptar als nous reptes i necessitats de la societat, i per això ha de modernitzar i millorar, de manera contínua, els serveis públics que presta. La Generalitat assumeix aquest repte i, amb aquesta finalitat, incorpora, dins de la seua política de modernització, el projecte «Cartes de serveis», com un instrument de millora a través del qual els ciutadans i ciutadanes podran exigir la prestació d'uns serveis públics amb les màximes garanties de qualitat i conéixer en tot moment el seu grau de compliment.  
La Generalitat contribueix així a donar resposta a l'exigència continguda en l'Estatut d'Autonomia de la Comunitat Valenciana, que estableix i proclama, en el seu article 9, el dret general que tenen tots els seus ciutadans i ciutadanes a gaudir d'uns serveis públics de qualitat.  
  
Compromís institucional  
El foment i la difusió de les activitats nàutiques i els esports relacionats amb el mar és una de les línies generals d'actuació de la Generalitat en la seua política esportiva.  
Les Escoles de la Mar de la Generalitat són centres de pràctica, formació i difusió de les activitats nàutiques des de 1985, que faciliten l'accessibilitat i la universalització de la pràctica dels esports nàutics, i en les quals es convoca anualment la campanya A la Mar.  
La Generalitat es compromet a millorar contínuament la qualitat del servei que ofereix a la ciutadania, a fi d'aconseguir facilitar el coneixement dels esports relacionats amb la mar, buscant l'excel·lència en la gestió, que garantim amb els compromisos recollits en aquesta carta.  
  
Serveis  
La Generalitat convoca anualment la campanya A la Mar en les seues escoles a fi de fomentar l'aprenentatge i la difusió dels esports nàutics, així com el coneixement, conservació i respecte del medi marí, amb especial atenció a la infància i joventut.  
Dins de l'esmentada campanya s'estableixen dos programes: El Programa Blau i el Programa Lliure d'Estiu.  
El Programa Blau està dirigit a grups organitzats i es du a terme coincidint amb el període escolar. Els principals usuaris són els col·legis, instituts i universitats. Les activitats per a aquests col·lectius s'emmarquen generalment dins del seu procés educatiu. Aquest programa pot interessar també ajuntaments, associacions, clubs, empreses i altres entitats en els seus diferents àmbits.  
El Programa Lliure d'Estiu està dirigit a particulars interessats a aprendre a navegar i gaudir de les activitats nàutiques en període estival.  
  
En els dos programes s'ofereixen activitats de diferent durada: Des d'un dia fins a cinc dies de navegació, i caps de setmana, la qual cosa determinarà l'objectiu del curs, amb un enfocament més familiar o de formació. Així mateix, s'ofereixen diferents nivells d'ensenyament que possibiliten la progressió en l'aprenentatge.  
Les nostres activitats es realitzen sobre la base dels principis d'eficàcia de l'ensenyament, seguretat de l'alumnat i professionalitat del personal tècnic.  
Hi ha la possibilitat d'optar a una sèrie de serveis amplis i adaptables a les necessitats dels usuaris, entre els quals es troben l'allotjament i la restauració. Disposem d'un servei en línea de reserva de places per a facilitar la seua tramitació.  
  
Compromisos i indicadors  
1. Garantim l'eficàcia del procés d'aprenentatge de les activitats nàutiques mitjançant l'adaptació de la metodologia d'ensenyament i canvi d'embarcacions, quan l'alumnat ho requereix.  
  
Percentatge d'alumnes amb necessitats que és reconduït Valor objectiu  
95 %  
  
  
2. Assegurem una atenció personalitzada a l'alumnat mitjançant una ràtio d'un personal tècnic per un màxim de 6 participants en els cursos d'iniciació a vela.  
  
Percentatge d'alumnes amb la ràtio indicada Valor objectiu  
95 %  
  
  
3. Disposem d'una plantilla de personal tècnic titulat en els ensenyaments dels esports nàutics que supera els quatre anys d'experiència.  
  
Percentatge de personal tècnic amb més de 4 anys d'experiència Valor objectiu  
80 %  
  
  
4. Reforcem la seguretat de les activitats nàutiques amb emissores comunicades terra-mar, tant en les embarcacions col·lectives d'ensenyament de vela com en les llanxes pneumàtiques a motor.  
  
Percentatge de compliment Valor objectiu  
90 %  
  
  
5. Afavorim una atenció immediata durant el desenvolupament de les activitats nàutiques aportant una llanxa pneumàtica a motor en l'aigua per cada 15 participants o menys.  
  
Percentatge de llanxes amb la ràtio indicada Valor objectiu  
85 %  
  
  
6. Adaptem la restauració a necessitats especials per a persones celíaques, diabètiques, vegetarianes, per intoleràncies, al·lèrgies, creences religioses i prescripció mèdica.  
  
Percentatge de compliment Valor objectiu  
100 %  
  
  
Ajudeu-nos a prestar un millor servei  
Si voleu presentar una queixa, suggeriment o agraïment sobre qualsevol aspecte general del servei rebut o específicament per incompliments dels compromisos de qualitat explicitats en la carta, podeu fer-ho a través dels impresos normalitzats que trobareu en qualsevol de les oficines d'assistència en matèria de registre de la Generalitat, el telèfon 012 o a través de la seu electrònica del portal www.gva.es, que permet la tramitació telemàtica en l'adreça web que es detalla a continuació:  
  
https://sede.gva.es/es/web/sede\_electronica/sede\_quejas\_y\_sug  
A més, podeu realitzar un seguiment del grau de compliment d'aquesta carta de serveis a través de la pàgina www.gva.es/carta.  
Si detecteu algun error, us demanem que ens ho comuniqueu al més prompte possible per a poder corregir-lo.  
  
On trobar-nos  
Pàgina web: http://escolesdelamar.gva.es - http://www.gva.es  
Podeu consultar adreces i telèfons en la pàgina web.  
O contactar amb nosaltres a través del correu electrònic ecaqxsybyhdczb@pit.gv  
Escola de la Mar de Borriana.  
Av. de la Mediterrània, s/n, 12985 Borriana  
Tel. 331 199 700  
Escola de la Mar de Benicàssim.  
Av. de Ferrandis Salvador, 49, 12170 Benicàssim  
Tel. 298 861 606  
Recomanem que realitzeu les vostres consultes telefòniques de dilluns a divendres de 09.00 a 14.30 hores.